SET ปิดลบ 4 จุด รับแรงขายหุ้น “บิ๊กแคป” หลังบาทอ่อนค่า-ฟันด์โฟลว์ไหลออก
SET ปิดลบ 4 จุด รับแรงขายหุ้น “บิ๊กแคป” หลังบาทอ่อนค่า-ฟันด์โฟลว์ไหลออก สัปดาห์หน้าตลาดฯคงจะไปไหนไม่ไกล-รอดูความคืบหน้าโอไมครอน พร้อมให้แนวรับ 1,570-1,550 แนวต้าน 1,600 จุด
3 ธ.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้แกว่งแคบเป็นไปตามที่คาดไว้ เนื่องจากอยู่ในช่วงของการรอดูความคืบหน้าของไวรัสโควิดสายพันธุ์โอไมครอน ซึ่งเป็นปัจจัยหลักที่จะต้องติดตามเพราะยังไม่มีความชัดเจน ทำให้ตลาดฯไม่ไปไหนไกล โดยตลาดฯยังได้รับแรงกดดันจากหุ้นขนาดใหญ่ที่ปรับตัวลง หลังเงินบาทอ่อนค่ามาก ล่าสุดมาแถว 33.85 บาท/ดอลลาร์ฯ ทำให้ต้องระวัง Fund Flow ไหลออก
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบเล็กน้อย ยกเว้นตลาดหุ้นเวียดนามที่ปรับตัวลงไปมาก หลังจากที่พบผู้ติดเชื้อไวรัสโควิดสายพันธุ์โอไมครอน ส่วนตลาดในยุโรปเทรดบ่ายนี้ก็บวกได้ ซึ่งมองเป็นการรีบาวด์หลังจากที่ปรับตัวลงไปมากในช่วงก่อนหน้านี้
สำหรับแนวโน้มการลงทุนในสัปดาห์หน้า นางสาวธีรดา กล่าวว่า ตลาดฯคงจะยังไม่ไปไหนไกล เพราะยังต้องรอดูความคืบหน้าของเชื้อไวรัสโควิดสายพันธุ์โอไมครอน และสัปดาห์หน้าก็จะมีวันทำการแค่ 3 วันเองด้วย พร้อมให้แนวรับ 1,570-1,550 จุด ส่วนแนวต้าน 1,600 จุด
“ตอนนี้คงจะต้องไปรอดูการประชุมหลายธนาคารกลางในช่วงกลางเดือนนี้มากกว่า โดยธนาคารกลางสหรัฐฯ (เฟด) จะประชุมในวันที่ 14-15 ธ.ค., ธนาคารกลางยุโรป (ECB) ประชุม 16 ธ.ค., ธนาคารกลางอังกฤษ (BoE) ประชุม 16 ธ.ค. และธนาคารกลางญี่ปุ่น (BOJ) ประชุม 16-17 ธ.ค.” นางสาวธีรดา กล่าว
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 1,712.14 ล้านบาท ปิดที่ 134.00 บาท ราคาไม่เปลี่ยนแปลง
EA มูลค่าการซื้อขาย 1,528.61 ล้านบาท ปิดที่ 82.25 บาท เพิ่มขึ้น 0.50 บาท
PTT มูลค่าการซื้อขาย 1,348.50 ล้านบาท ปิดที่ 36.75 บาท ลดลง 0.50 บาท
MAKRO มูลค่าการซื้อขาย 1,239.64 ล้านบาท ปิดที่ 45.50 บาท ราคาไม่เปลี่ยนแปลง
ADVANC มูลค่าการซื้อขาย 1,232.02 ล้านบาท ปิดที่ 212.00 บาท ราคาไม่เปลี่ยนแปลง